《观慈乌反哺》
宋代·何梦桂

有鸟有鸟名慈乌，群儿哑哑争相呼。
羽毛甫集思反哺，为报父母恩劳劬。
民彝天理久沦斁，闻此肝胆为昭苏。
禽虫微物岂知义，乌性至孝由中孚。
枭獍雏成躯为裂，伯劳雏长肉已刳。
天地生物无不仁，何至善恶相悬殊。
禽中孝子尔乌是，世上逆子彼二雏。
父母爱子恩罔极，子心能似父母无。
人生谁实空桑出，为感物类长嗟吁。
嗟吁不足日云暮，老乌抱雏宿夜树。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。